EESTI ADVOKATUURI JUHATUS

ISTUNGI PROTOKOLL

28. mai 2013. a nr 11

Tallinn

**AdvS § 81 lg 1 tõlgendamine**

Advokatuuri juhatus, juhindudes AdvS § 9 punktist 5, otsustas 19. märtsil 2013. a toimunud istungil vastavalt advokatuuriseaduse § 81 lõikele 1 saata hääleõiguslikele advokaatidele elektrooniliselt otsustamiseks uue kodukorra vastuvõtmise ja vana kodukorra kehtetuks tunnistamise küsimuse. Uue kodukorra eelnõu edastati hääleõiguslikele advokaatidele 27. märtsil 2013. a ja hääletamise lõpptähtpäevaks määrati 17. aprill 2013. a kell 24.00. Hääleõiguslikel advokaatidel paluti anda oma hääl ehk väljendada oma tahteavaldus otsuse eelnõu suhtes digitaalallkirjastatud kujul ja edastada see e-posti teel advokatuuri kantseleile e-posti aadressile kodukord@advokatuur.ee hiljemalt 17. aprillil 2013. a kell 24.00. Antud teavitus edastati hääleõiguslikele advokaatidele advokatuurile teadaolevatele menetlusposti aadressidele, mis on avaldatud advokatuuri kodulehel.

Teavitusese osas edastati täiendavad meeldetuletused 04. aprillil 2013. a, 09. aprillil 2013. a ning 16. aprillil 2013. a. Hääleõiguslikust 566 advokaadist ei osalenud hääletamisel kokku 110 hääleõiguslikku advokaati, st nendelt ei laekunud advokatuurile tahteavaldust eelnimetatud eelnõu kohta.

Advokatuuriseaduse § 81 lõikele 1 kohaselt ei või hääleõiguslik advokaat ilma mõjuva põhjuseta keelduda advokatuuriseaduse § 81 lõikes 1 sätestatud korras küsimuste otsustamises osalemast, mistõttu palus advokatuur hääleõiguslikel advokaatidel, kes ei avaldanud oma tahet eelnõu osas, esitada oma selgitused. Selgitusi paluti 06.05.2013, mil edastati advokaatidele e-kirja teel päring, ja neile, kes antud pöördumisele ei vastanud, edastati täiendav järelepärimine 15.05.2013. a, mil see edastati paberkandjal postiaadressile. Vaatamata sellele ei ole advokatuuri juhatuse pöördumistele vastanud kuus advokaati.

Esmalt pöörab juhatus tähelepanu, etadvokatuuriseaduse § 81 lõikele 1 kohaselt ei või hääleõiguslik advokaat ilma mõjuva põhjuseta keelduda advokatuuriseaduse § 81 lõikes 1 sätestatud korras küsimuste otsustamises osalemast ning seega on tegemist individuaalse kohustusega, mida iga hääleõiguslik advokaat peab täitma.

Teiseks peab juhatus oluliseks rõhutada, et juhatuse pöördumistesse tuleb suhtuda piisava tähelepanuga ning kontaktandmete muutumisel tuleb sellest advokatuuri viivitamatult teavitada. Eetikakoodeksi § 10 lg 1 kohaselt teostab advokaadibüroos järelevalvet kutse-eetika nõuete täitmise üle advokaadibüroo pidaja, seega peavad juhatuse hinnangul advokaadibüroo pidajad tagama, et advokatuurilt edastatud kirjad jõuaksid advokaatideni. See tähendab, et nii advokaatide menetluspostiaadressid, mis on advokatuurile teavitatud, oleksid asjakohased ja töötaksid korrektselt kui ka seda, etbüroopidaja peab tagama, et menetlusposti aadressidele edastatud informatsioon jõuaks advokaatideni.

Juhatus

**O T S U S T A S:**

**Pöörata veel kord advokaatide tähelepanu AdvS § 81 lg 1 sätestatud kohustusele, samuti eetikakoodeksis sätestatud nõuetele suhtlemises advokatuuri organitega ja kutse-eetika nõuete järgimiseks.**

**Võtta selgitused advokatuuri pöördumistele mittevastanud advokaatidelt.**